title: Smernica Európskeho parlamentu a Rady (EÚ) 2018/411 zo 14. marca 2018, ktorou sa mení smernica (EÚ) 2016/97, pokiaľ ide o dátum začatia uplatňovania transpozičných opatrení členských štátov (Text s významom pre EHP )

text:
               19.3.2018

               SK

               Úradný vestník Európskej únie

               L 76/28

         SMERNICA EURÓPSKEHO PARLAMENTU A RADY (EÚ) 2018/411
   zo 14. marca 2018,
   ktorou sa mení smernica (EÚ) 2016/97, pokiaľ ide o dátum začatia uplatňovania transpozičných opatrení členských štátov
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 53 ods. 1 a článok 62,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:

               (1)

               Smernicou Európskeho parlamentu a Rady (EÚ) 2016/97 (2) sa harmonizujú vnútroštátne ustanovenia týkajúce sa distribúcie poistných a zaistných produktov a investičných produktov založených na poistení sprostredkovateľmi poistenia a poisťovňami a ich zamestnancami a sprostredkovateľmi doplnkového poistenia v Únii.

               (2)

               Podľa článku 42 ods. 1 smernice (EÚ) 2016/97 majú členské štáty uviesť do účinnosti zákony, iné právne predpisy a správne opatrenia potrebné na dosiahnutie súladu s uvedenou smernicou do 23. februára 2018.

               (3)

               Komisia 21. septembra 2017 prijala delegované nariadenia (EÚ) 2017/2358 (3) a (EÚ) 2017/2359 (4), ktorými sa dopĺňa smernica (EÚ) 2016/97.

               (4)

               Vo svojich rozhodnutiach nevzniesť žiadne námietky proti delegovaným nariadeniam (EÚ) 2017/2358 a (EÚ) 2017/2359 Európsky parlament vyzval Komisiu, aby prijala legislatívny návrh, v ktorom sa za dátum začatia uplatňovania zákonov, právnych predpisov a správnych opatrení potrebných na dosiahnutie súladu so smernicou (EÚ) 2016/97 namiesto 23. februára 2018 stanoví 1. október 2018. Európsky parlament uvedenú žiadosť odôvodnil zdôraznením potreby poskytnúť poisťovniam a distribútorom poistenia viac času na to, aby sa lepšie pripravili na správne a účinné vykonávanie smernice (EÚ) 2016/97 a aby vykonali potrebné technické a organizačné zmeny na dosiahnutie súladu s delegovanými nariadeniami (EÚ) 2017/2358 a (EÚ) 2017/2359.

               (5)

               Smernica (EÚ) 2016/97 by sa preto mala zodpovedajúcim spôsobom zmeniť.

               (6)

               Vzhľadom na veľmi krátky čas, ktorý ostáva pred uvedením zákonov, iných právnych predpisov a správnych opatrení nevyhnutných na dosiahnutie súladu so smernicou (EÚ) 2016/97 do účinnosti, a s cieľom zabezpečiť právnu istotu a zamedziť prípadnému narušeniu trhu by mala táto smernica nadobudnúť účinnosť čo najskôr a mala by sa uplatňovať so spätnou účinnosťou od 23. februára 2018.

               (7)

               Následne je v tomto prípade takisto odôvodnené uplatniť výnimku pre naliehavé prípady stanovenú v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii a Zmluve o fungovaní Európskej únie,

         PRIJALI TÚTO SMERNICU:
   Článok 1
   Smernica (EÚ) 2016/97 sa mení takto:

               1.

               V článku 42 ods. 1 sa prvý pododsek nahrádza týmito pododsekmi:
               „1.   Členské štáty do 1. júla 2018 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
               Členské štáty uplatňujú uvedené opatrenia najneskôr od 1. októbra 2018.“

               2.

               V článku 44 sa prvý odsek nahrádza takto:
               „Smernica 2002/92/ES zmenená smernicami uvedenými v časti A prílohy II k tejto smernici sa zrušuje s účinnosťou od 1. októbra 2018 bez toho, aby tým boli dotknuté povinnosti členských štátov týkajúce sa lehôt na transpozíciu do vnútroštátneho práva tých smerníc, ktoré sú uvedené v časti B prílohy II k tejto smernici.“.

         Článok 2
   Táto smernica nadobúda účinnosť dňom jej uverejnenia v Úradnom vestníku Európskej únie.
   Uplatňuje sa so spätnou účinnosťou od 23. februára 2018.
   Článok 3
   Táto smernica je určená členským štátom.

      V Štrasburgu 14. marca 2018

            Za Európsky parlament

            predseda

         A. TAJANI

            Za Radu

            predsedníčka

         L. PAVLOVA

      (1)  Pozícia Európskeho parlamentu z 1. marca 2018 [(Ú. v. EÚ …)] [(zatiaľ neuverejnená v úradnom vestníku)] a rozhodnutie Rady z 9. marca 2018.

      (2)  Smernica Európskeho parlamentu a Rady (EÚ) 2016/97 z 20. januára 2016 o distribúcii poistenia (Ú. v. EÚ L 26, 2.2.2016, s. 19).

      (3)  Delegované nariadenie Komisie (EÚ) 2017/2358 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (Ú. v. EÚ L 341, 20.12.2017, s. 1).

      (4)  Delegované nariadenie Komisie (EÚ) 2017/2359 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o informačné požiadavky a pravidlá výkonu činnosti uplatniteľné na distribúciu investičných produktov založených na poistení (Ú. v. EÚ L 341, 20.12.2017, s. 8).